Vendégek

02. 13. Az átmenetek filmje

Müllner András, tanszékvezető egyetemi docens. Irodalomtudományból doktorált 2001-ben. Fő kutatási területe a magyar neoavantgárd, azon belül Erdély Miklós és Hajas Tibor munkáival foglalkozik behatóan. A másik (az előzővel összefüggő) kutatási területe a média- és kommunikációelmélet, pontosabban ezek ideológiai vonatkozásai, valamint viszonyuk az irodalomhoz és a filozófiához.

Szederkényi Júlia, filmrendező. Pályáját a nyolcvanas években kezdte, fontos tagja volt az átmenet éveiben a Balázs Béla Stúdiónak. Munkásságának meghatározó részét dokumentumfilmek, portrék, televíziós filmek képezik. A *Barlang* (2010) c. filmje a 41. Magyar Filmszemle Dokumentumfilmes kategóriájában elismerő oklevélben részesült.

Zsigó Jenő, szociológus, civil aktivista és zenész. Meghatározó szerepet töltött be a roma értelmiség politikai és kulturális önszerveződésében a nyolcvanas évek kádár-kori Magyarországán. A rendszerváltozás után aktívan részt vett a roma civiljogi mozgalomban. 1990-ben a vezetésével alakult meg a Magyarországi Roma Parlament, több civil szervezet összefogásával. Az Ando Drom nevű, nemzetközi hírnevű, hagyományos cigány zenét játszó zenekar alapító tagja volt.

02. 20. „Cigányfúró”

Balogh Attila, alternatív József Attila-díjas költő, író. Költészete a realizmus és szürrealizmus bűvöletes, szinte a szómágiával egyenértékű, összecserélhetetlen keveréke. Itthon négy vers- és prózakönyve, Amerikában angol nyelvű teljes verseskötete jelent meg *Gipsy Drill (Cigányfúró)* címmel. 1956. február 3-án született Szikszón. Főszerkesztője volt a *Cigányfúró* című folyóiratnak, alapítója a „Dunától a Gangeszig” Alapítványnak.

Beck Zoltán, irodalmár. A Pécsi Tudományegyetem Romológia és Neveléstudományi Tanszékének tanára. Számos publikációja jelent meg a magyar irodalom cigányábrázolásáról, és a roma irodalmat érintő elméleti kérdésekről. Doktori kutatását is ebben a témában írta „A romológia írása – egy elbeszélhető romológia felé”. Az egyetemen irodalommal, képzőművészettel, tankönyvkritikával és filmmel foglalkozik.

Ladik Katalin, költő, munkásságát József Attila- és Kassák-díjjal ismerték el. 1942-ben született Újvidéken. 1962-ben kezdte költői tevékenységét. 1993 és 1994 között az *Élet és Irodalom*, majd 1994-től 1999-ig a *Cigányfúró* versrovatának vezetője volt. A 60-as évek végén tűnt fel szürrealista, erotikus hangvételű verseivel. Költészetében a nyelv valamennyi kiterjedését alkalmazza. A magyar avant-garde irodalom kimagasló alkotásai közé tartozik első önéletrajzi–reflexív-önreflexív, időnként prózaversbe átcsapó regénye, az „Élhetek az arcodon?”

02. 27. Digitális emlékezet és identitás

Bogdán Árpád, rendező, forgatókönyvíró, színész, két rövidfilm után megszületett első mozifilmje, a *Boldog új élet*, melynek forgatókönyvírója és rendezője is egyben. A film 2007 februárjában elnyerte a 38. Magyar Filmszemle legjobb első rendezőjének járó Simó Sándor-díjat, később pedig a berlini filmfesztiválon elismerő oklevelet kapott.

Vaspál Veronika, diplomáját 2010 januárjában az ELTE Bölcsészkarán történelem és magyar nyelv és irodalom szakokon szerezte. Jelenleg szabadúszó irodalomtörténész, nyelvtanár, fordító és aktivista. Az Európai Roma Kulturális Alapítvány Roma Hiphop Archívumán dolgozik.

03.06. „Szégyentelen századok” – a roma holokauszt emlékezete

Kékesi Zoltán, a Magyar Képzőművészeti Egyetem Képzőművészet-elmélet Tanszékének oktatója. ’Képszövegek. Irodalom, kép és technikai médiumok a klasszikus avantgárdban’ (2008) című doktori disszertációja után nemrégiben jelent meg önálló kötete *Haladék. Holokauszt-emlékezet a kortárs művészetben* címmel.

Zombory Máté, szociológus, a Magyar Tudományos Akadémia Szociológiai Kutatóintézetének kutatója és a Tomori Pál Főiskola oktatója. Doktori disszertációja *Az emlékezés térképei. Magyarország és a nemzeti azonosság 1989 után* címmel a L’Harmattan Kiadónál jelent meg (2010).

03. 13. „Decolores”

Durkó Albert, A Méhkeréki Pünkösdi Gyülekezet lelkipásztora és az Magyar Pünkösdi Egyház Országos Cigánymisszió vezetője. Családjával együtt a Békéscsaba melletti Békésen él, ahol a hetvenes évek óta működik a Magyar Pünkösdi Egyház cigánymissziós programja.

Iványi Miklós, metodista lelkész.

Szuhay Péter, antropológus. Végzettsége szerint etnográfus-muzeológus, szociológus, a Néprajzi Múzeum munkatársa. A kutatás mellett fő tevékenységei oktatás etnikus kultúra/szegénység kultúra, jelenkutatás, dokumentumfilm, roma kultúra, a kiállítás, mint a valóság interpretálása témakörökben. Kőszegi Edit filmrendezővel közösen dokumentumfilmeket készít a fenti témákban. Nevéhez fűződik számos néprajzi, fotó- és képzőművészeti kiállítás rendezése. Jelentős közéleti szerepeket vállal. Publikációi társadalmi, kulturális, tudományos folyóiratokban jelennek meg.

03. 20. Romakép színház

BaloghRodrigó, színész, színházi pedagógus és társadalmi vállalkozó. A*Karaván Művészeti Alapítványnál dolgozott 3 és fél évig. A Tollfosztás c. színdarab írója és rendezője. A Szemétálmok egyik ötletgazdája.*

Nyári Oszkár, színész, rendező, színházi pedagógus*.*1996 júniusában diplomázott a Színház- és Filmművészeti Főiskola színész szakán. 1996 óta a kaposvári Csiky Gergely Színház tagja. E közben két évig (2003 – 2005) a Maladype Találkozások Színházának társulatával is játszott. 1996 – 2000 között vezette a Magyar Televízió Roma Magazinját. A hátrányos helyzetű, elsősorban roma származású fiatalok segítését magára vállaló Karaván Művészeti Alapítvány vezetője.

Szegedi Tamás, színész, rendező. Az Affér Színházi Társulat aktív tagja.

04. 03. Színház és társadalmi akció

Bangó Roland , *A hiányzó padtárs* részvételi színházi program egyik előadója. A Pázmány Péter Katolikus Egyetemen végzett film és videó szakon. Egyetemi évei alatt a Romaversitas Alapítványa ösztöndíjasa volt. Tanulmányai befejezése után a Romédia Alapítványnál vágóként dolgozott. Jelenleg a CFCF – Esélyt a Hátrányos Helyzetű Gyerekeknek Alapítvány médiaanyagokért felelős munkatársa.

Varga Attila, *A hiányzó padtárs* részvételi színházi program egyik előadója. Jelenleg a Minerva Szakközépiskola OKJ-s újságíró képzésén tanul, valamint a Civil Rádió szerkesztő riportereként dolgozik. Az UCCU Roma Informális Alapítvány önkéntes oktatója két éve, melynek keretében előítélet-csökkentést célzó, interaktív foglalkozásokat tart középiskolásoknak.

Obláth Márton, szociológus.   (*Új Néző* 2010, *A hiányzó padtárs* 2012). Az MTA Szociológia Intézetében, majd a Corvinus Egyetemen dolgozott oktatásszociológusként, az oktatási rendszer számára kihívást jelentő, marginalizált tanulócsoportokról írt tanulmányokat. A Pécsi Egyetemen és az ELTE-n kutatásmódszertant tanított. A 2008-ban alakult, közéleti és társadalmi problémákkal foglalkozó AnBlokk Kultúra- és Társadalomtudományi Egyesület egyik alapítója, alelnöke. Az iskolakutatás mellett művészetalapú kutatási programokkal, főleg részvételi színházi eljárásokkal foglalkozik

Takács Gábor, színész-drámatanár. 1992 óta dolgozik drámapedagógusként. Alapító tagja és szakmai vezetője a színházi nevelési programokkal foglalkozó Káva Kulturális Műhelynek, ahol jelenleg is dolgozik. Tanít speciális drámás kurzusokon, mesterképzéseken itthon és külföldön. Az AnBlokk Kultúra- és Társadalomtudományi Egyesülettel közösen létrehozott, *A hiányzó padtárs*nevű részvételi színházi projekt egyik drámatanára, előadója.

04. 10. „I am a Roma Woman”

Bakó Boglárka, antropológus, egyetemi tanársegéd az ELTE Társadalomtudományi Kar Kulturális Antropológia Tanszékén.

Bársony Kata, filmkészítő és szociológus. Főszerkesztője volt a Duna Televízió és a Romédia Alapítvány koprodukciójában megvalósuló Mundi Romani sorozatnak. Az Eötvös Loránd Tudomány Egyetemen diplomázott szociológusként. A televíziózást a MTV Repeta című műsorában élő műsorokkal kezdhette el 1999-ben. A Diplo Foundation Roma Diplomácia program magyar női résztvevőjeként jó eredménnyel diplomázott diplomáciából és érdekvédelemből 2006-ban . Pályája kezdetén a Romaveritas Alapítványnál dolgozott önkéntesként, majd az Európai Parlament Külügyi Bizottságában, gyakornokként később a Nyílt Társadalom Intézet Roma Részvétel Programjában, Európai Roma Információs Szolgálatnál roma kutatóként és szakértőként tevékenykedett.

Kőszegi Edit, rendező, dramaturg, forgatókönyvíró. Könyvtár-népművelés szakon végzett az ELTE-n. 1992 óta folyamatosan készít roma tárgyú dokumentumfilmeket. Menekülés a szerelembe (2006) című filmje elnyerte a 38. Magyar Filmszemle Rendezői díját. A Kugler Art roma kortárs galéria vezetője.

04. 17. „Szemétálmok”

Czabán György, filmrendező.  A független filmkészítés meghatározó alakja, a Magyar Független Film és Video Szövetség elnöke, a Közgáz Vizuális Brigád filmes alkotócsoport tagja. Számos dokumentumfilm, koncertfilm és játékfilm alkotója.

Illés Márton, színházi rendező, író, dramaturg. A Független Színház munkatársa, a *Szemétálmok* c. projekt vezetője.

Kerényi György, újságíró. Korábban az *Amaro Drom* c. folyóirat főszerkesztőjeként dolgozott. A Rádió C közösségi rádió alapítója. Az MR1- Kossuth Rádió volt főszerkesztője.

04. 24. Egy kultuszfilm emlékezete

Fátyol Tivadar, zenész, zeneszerző. A Rádió C programigazgatójaként, majd ügyvezető igazgatójaként dolgozott. A Fórum Film Alapítvány tagja, több dokumentumfilm, televíziós film alkotója, szakértője.

Hollai Kálmán, színész. Pályáját Kaposvárott kezdte, majd több vidéki színháznál dolgozott. 1993 óta a Budapesti Operettszínház tagja. Számos játékfilmben, tévéfilmben játszott szerepeket.

05. 08. „Roma Image Studio”

Kovács Endre, fotóművész. Pályáját műtárgy fotósként kezdte. A hetvenes évek elején a Kassák Színház előadásait dokumentálta, majd Svájcba emigrált. 1993-ban tért vissza Magyarországra. Számos önálló és csoportos kiállításon vett részt, több kötete megjelent.

André J. Raatzsch, kurátor, képzőművész, kultúra teoretikus. Jelenleg Berlinben él és tevékenykedik, egyik legfontosabb projektje a „Roma Image Studio”.

Székely Katalin, kurátor, muzeológus. A Ludwig Múzeum munkatársa.

05. 15. Romák világszerte: „A zene felemel”

Lakatos György, hegedűművész. A Liszt Ferenc Zeneakadémián végzett. Jelenleg a Snétberger Zenei Tehetség Központban tanít klasszikus hegedűt, kamarazenét és zenetörténetet.

Oláh Tzumo Árpád, jazz zongorista. Az Egyesült Államok legnagyobb jazz-intézetében, a Herbie Hancock, Wayne Shorter és Terence Blanchard által vezetett Thelonious Monk Institute-ban tanult. A hazai kortárs jazz egyik legnevesebb képviselője.

Lakatos Vilmos (gitár, ), Vadászi Vivienn (hegedű), a Snétberger Zenei Tehetség Központban diákjai.

Hete Dóra (képzési asszisztens), Németh Erzsébet (mentor, szociális munkás, CEU Roma Access Program), a  Snétberger Zenei Tehetség Központ munkatársai.